
Ragasztott kötések vizsgálata a mikro-topográfia és a felületi energia irányított módosításával

Kulcsszavak: DP600 növeltszilárdságú acél; Felületek mikro-struktúrálása; Sdr%; Ragasztástechnológia; Nyírószilárdság
Az adhéziós és ragasztástechnológiai eljárások az elmúlt évtizedekben jelentős fejlődésen mentek keresztül, ami eredményeként ma már meghatározó szerepet töltenek be a kötéstechnológiák terén. Az adhéziós kötések, mint kötéstechnológiai eljárások nagymértékben függenek a ragasztó-, a kötőanyag kémiai összetételétől. Továbbá egy adhéziós kötés milyenségét és minőségét a legnagyobb mértékben a felületi adhézió, a felületi tapadás jelensége befolyásolja. Anyagtudományi szempontból vizsgálva a felületi adhéziót, a felületi nedvesítés és a felületi energia nagysága jellemzi. Emellett a kötés kialakulásában kiemelkedő szerepet játszanak a mikro-topográfiák és egyéb geometriai jellemzők. Ha nem megfelelően optimalizáljuk a különböző fémek, polimerek, kerámiák vagy kompozitok felületét, akkor a ragasztóanyag egyszerűen csak leválik a felületről, akár merev, szerkezeti vagy tömítő ragasztásról legyen szó. Ebben az esetben a ragasztóanyag nem képes megfelelően kitölteni a ragasztandó területet vagy struktúrákat, és nem jön létre megfelelő erőátviteli kapcsolat a felület és a ragasztó között, amely gyenge kötést vagy hibás adhéziót eredményez. Az ezen a területen tapasztalt tudományos hiányra hivatkozva az említett jelenségeket vizsgálom DP600 acél felületén. Kutatásom során elsősorban impulzuslézersugaras felületkezelési eljárással, irányított mikro-topográfiákat hozok létre. A felületi struktúrák, mintázatok kialakítását követően vizsgálom a felületi nedvesítés megváltozását. Továbbá elemzem a ragasztóanyagok mikro topográfiát kitöltőképességét, azaz hogy milyen mértékben és milyen módon képesek a ragasztóanyagok kitölteni a mikroszintű geometriákat és struktúrákat. Kutatásom fő célkitűzése, hogy összefüggést találjak a makro- és mikronedvesítés, a relatív felület arányának megváltozása, a felületi topográfia és az adhézió között.



